Jon Strømsheim

Jon Strømsheim (født 14. mai 1915 i Ålesund, død 7. august 2008 i Ålesund) var en norsk skoleleder og politiker (Ap). Han var fylkesordfører i Møre og Romsdal fra 1968 til 1971. I mange perioder representerte han Arbeiderpartiet i Ålesund bystyre, hvor han var gruppeleder. I perioden hvor han var fylkesordfører, var han også rektor i full stilling ved fylkets største videregående skole, Fagerlia videregående skole.

Etter eksamen på Ålesund offentlige høgre allmennskole (Latinskolen) i 1935, studerte Jon Strømsheim på Universitetet i Oslo. Han ble cand.philol. i 1945 med hovedfag i norsk og tysk og historie bifag. Hovedoppgaven hans handlet om Ålesunddialekten. Deretter var han lektor i Tromsø og Porsgrunn før han i 1951 ble ansatt ved skolen han selv hadde tatt artium på. I perioden 1952 til 1956 var Jon Strømsheim bestyrer av Ålesund museum ved siden av full stilling som lektor. Han var siden rektor ved Ålesund og Borgund realskole i seks år før han kom tilbake som rektor ved Ålesund gymnas i 1971. Den stillingen hadde han til 1985, da han ble pensjonist. Som rektor stod han også for flyttingen av Ålesund gymnas til Fagerlia i 1973.

Kilder
Arild Sollied: Minneord over Jon Strømsheim i Sunnmørsposten 12. august 2008 side 21

Kategori:Fylkesordførere i Møre og Romsdal
Kategori:Rektorer ved skoler i Norge
Kategori:Ap-politikere i Møre og Romsdal
Kategori:Personer fra Ålesund kommune
Kategori:Fylkesordførere fra Ap
Kategori:Norske skoleledere